Lynas (žuvis)

Lynas (Tinca tinca) – karpžuvių (Cypriniformes) būrio, karpinių (Cyprinidae) šeimos žuvis. 2015 m. gegužės mėnesį lynas išrinktas tautine Lietuvos žuvimi.

Paplitimas 
Savaime paplitę Europoje nuo jos vakarinių pakraščių įskaitant Britų salų vidaus vandenis ir jos rytuose iki Uralo kalnų. Taip pat Azijos šiaurės vakarinėje dalyje, įskaitant Obės, Jenisiejaus upių baseinus bei negausiai Baikalo ežere.

Paplitimas Lietuvoje ir gyvenama aplinka 
Lietuvoje gana dažna žuvis. Gyvena ežeruose, lėtai tekančiose upėse, senvagėse, žvyro karjeruose, ypač mėgsta gausia vandens augalija apaugusiuose drumzlinguose, senstančiuose ežeruose (hipertrofiniuose ežeruose) ir upėse, kur padidėjęs organinės medžiagos kiekis. Taip pat jie gausūs šiltuose ir sekliuose daugiamaisčiuose eutrofiniuose ežeruose. Jie čia tūno, nerangiai plaukioja, ieškodami maisto šių vandens telkinių dumblėtame arba molingame dugne, tarp gausios vandens augalijos.

Lynai negyvena tik pačiuose seniausiuose užpelkėjančiuose (distrofiniuose), nepalankaus dujinio režimo ir rūgščiuose ežeruose, ypač kuriuose nebeauga vandens augalai, dėl ko jie neturi sąlygų neršti.

Kūno matmenys 
Paprastai lynas sugaunamas 30–35 cm ilgio ir 0,5–1 kg svorio. Anot interneto svetainės fishbase.de, didžiausias jų kūno ilgis 45 cm, svoris iki 3.5 kg. Interneto svetainė žūklė.lt skelbia, kad Lietuvoje sugauto lyno rekordinis svoris buvo 19,1 kg, kitose šalyse rekordinis svoris 8.5kg.

Išvaizda 

Kūnas kresnas, labai gleivėtas. Uodegos stiebelis trumpas. Nugara juodai žalsva, šonai žalsvai auksinės spalvos, papilvė pilkšva arba gelsva. Akys mažos, raudonos. Žiotys mažos, galinės, jų kampuos yra po trumpą ūselį. Žvynai pailgi, ploni, smulkūs, giliai įaugę į gana storą odą. Pelekai apvaliais pakraščiais, tamsūs.

Gyvenimo būdas 
Gyvena nedideliais tuntais. Dėl jo atsargumo bei apdairumo, lynas atrodo lėtas ir nerangus.

Mityba 
Jis minta vabzdžių lervomis, dėlėmis, moliuskais, vandens augalų ūgliais, dumbliais, kurių ieško dumblėtame ir vandens augalija apaugusiame vandens baseino dugne.

Veisimasis ir augimas 
Neršti pradeda birželio mėnesio gale ir liepos mėnesį, kai vandens temperatūra sušyla iki ~18–20 °C. Tuomet patelės sėkliuose ant vandens augalų ar šaknų porcijomis deda iki 100–900 tūkstančių 0,8–1,4 mm skersmens lipnių ikrų. Iš jų apie ~4–5 mm ilgio mailius išsirita po ~4–6 dienų. Auga gana greitai ir vienerių metų lynas gali sverti ~110 gramų. Lytiškai subręsta sulaukę ~3~5 metų brandos, tuomet būna apie 18-22 cm ilgio.

Įvairaus tipo ežeruose lynai auga nevienodai. Žemiau pateiktas jų amžius ir kūno vidutinis ilgis: 
 1 metų – 7,8 cm ilgio.
 2 m. – 13,9 cm.
 3 m. – 19,4 cm.
 4 m. – 22,4 cm.
 5 m. – 25,1 cm.
 6 m. – 27,7 cm.
 7 m. – 29,0 cm.
 8 m. – 31,4 cm.
 9 m. – 33,4 cm.
 10 m. – 35,7 cm.
 11 m. – 37,8 cm.

Lynai yra euribiontinės žuvys – lengviau negu daugelis kitų Lietuvos žuvų pakelia deguonies stygių iki 0,3 mg/l, padidėjusią anglies dioksido, sieros vandenilio koncentraciją, rūgštoką iki 4,6 pH ir padidėjusį vandens druskingiumą iki 12%. Kada vandens temperatūra žemesnė negu +4C, arba aukštesnė nei +35C +37C – lynai įminga.

Lynai gyvena iki 30 metų.

Žvejyba 
Dažna verslinė žuvis, geriausiai kimba rugpjūčio mėnesį. Sveriantis virš 1 kg labai stiprus ir užkibęs ant kabliuko galingai priešinasi.

Daugiausia lynų sugaunama vasarą, ypač jų neršto metu – birželio ir liepos mėnesiais. Žvejojami venteriais ir statomaisiais tinklaičiais. Sugautų jaunų lynų augusių natūraliomis sąlygomis vandenyse su smėlingu dugnu, labai skani mėsa.

Taip pat skaityti 
 Lietuvos žuvys
 Lietuviškas žuvų vardynas

Naudota literatūra 
 J.Virbickas, Lietuvos žuvys | Vilnius, leidykla „Mokslas“, 1986; 55 psl. Lynas;

Šaltiniai

Nuorodos 

 itis.gov / Tinca tinca (Linnaeus, 1758) | Anglų k.
 ncbi.nlm.nih.gov / Tinca tinca | Anglų k.
 biolib.cz / Doctor-fish Tinca tinca (Linnaeus, 1758) | Anglų k.
 luontoportti.com / Tench | Anglų k.
 latvijasdaba.lv / līnis | Latvių k.
 gurkov2n.jimdo.com / ЛИНЬ (Tinca tinca) | Rusų k.
 youtube.com / Lynai 2015/07/05 / Underwater with Canon FX100: Tench fish, fishing. Рыбалка: линь под водой зимой.
 youtube.com / Lin obecny (Tinca tinca) / Zeelt: a day in the life of a Tinca tinca
 grynas.delfi.lt / Lietuvoje išrinkta nacionalinė žuvis: ja tapo povandeninių džiunglių valdovas, Virginija Spurytė, 2015 m. gegužės 16 d.

Karpinės